Elinor Barker

Beiciwr o Gaerdydd ydy Elinor Jane Barker (ganwyd 7 Medi 1994), sy'n aelod o 'Feicio Cymru' a 'Phrydain', ac ar y ffordd, mae'n aelod o Wiggle High5. Arferai reidio ar y ffordd dros Matrix Fitness Pro Cycling. Mae Barker wedi ennill Pencampwriaeth Ras Ymlid y Byd ddwywaith yn ogystal â medal aur yn yr un gamp yng Ngemau Olympaidd yr Haf yn 2016. Enillodd y tîm ras ymlid Prydain Fawr fedal arian yng Ngemau Olympaidd 2020. Fe'u curwyd gan yr Almaen, a dorrodd record y byd.

Gyrfa
Magwyd Elinor Barker yn ardal Mynydd Bychan, Caerdydd, yn ferch i Graham Barker, dirprwy bennaeth yn Ysgol Gyfun St Julian, Casnewydd. Mae ei chwaer Megan, sydd dair blynedd yn iau, hefyd yn feicwraig llwyddiannus.

Dechreuodd Barker seiclo gyda'r Maindy Flyers pan oedd yn 10 oed, fel ffordd o osgoi gorfod mynychu dosbarthiadau nofio. Mynychodd Ysgol Uwchradd Llanisien ble roedd yn astudio Lefel-A cyn cael ei derbyn yn aelod o Academi Datblygu Olympaidd British Cycling. Wedi iddi ennill y Ras yn erbyn y Cloc ym Mhencampwriaethau Iau y Byd yn 2012 cafodd ei henwebu yn Chwaraewraig Iau y Flwyddyn Carwyn James, yng ngwobrau Personoliaeth Chwaraeon Cymreig y Flwyddyn BBC Cymru.

Yn 2013 daeth yn Bencampwr y Byd fel aelod o dîm Ras Ymlid Prydain Fawr ym Mhencampwriaethau Trac y Byd yn Minsk, Belarws gyda Laura Trott a Dani King a llwyddodd i amddiffyn y goron yn Cali, Colombia yn 2014 ynghyd â Laura Trott, Katie Archibald a Joanna Rowsell.

Roedd yn aelod o dîm Cymru yng Ngemau'r Gymanwlad 2014 yn Glasgow, Yr Alban gan ennill medal arian yn y Ras bwyntiau ac efydd yn y Ras scratch.

Yng Ngemau Olympaidd 2016 yn Rio de Janeiro, Brasil enillodd Barker fedal aur fel aelod o dîm ras ymlid Prydain Fawr gyda Joanna Rowsell, Laura Trott a Katie Archibald gyda'r pedwarawd yn llwyddo i dorri y record byd yn y rownd derfynol.

Ym Mhencampwriaethau'r Byd yn 2017 casglodd Barker ddwy fedal arian yn y Ras scratch a'r madison, ochr yn ochr ag Emily Nelson cyn cipio ei choron unigol cyntaf wrth ennill Pencampwriaeth y Byd yn y Ras bwyntiau

Yn 2018 llwyddodd i ennill fedal aur yn y Ras bwyntiau yng Ngemau'r Gymanwlad ar yr Arfordir Aur, Awstralia.

Ennillodd Barker a Neah Evans medal arian yn y ras Madison yng Ngemau Olympaidd yr Haf 2024.

Cyfeiriadau

Dolenni allanol

Elinor Barker ar Twitter

Categori:Pobl o Gymru yn y Gemau Olympaidd
Categori:Pobl o Gymru â medal aur yn y Gemau Olympaidd
Categori:Pobl o Gymru  â medal aur yng Ngemau'r Gymanwlad
Categori:Cystadleuwyr yng Ngemau Olympaidd yr Haf 2016
Categori:Cystadleuwyr yng Ngemau Olympaidd yr Haf 2020
Categori:Cystadleuwyr yng Ngemau Olympaidd yr Haf 2024
Categori:Genedigaethau 1994
Categori:Merched yr 20fed ganrif o Gymru
Categori:Merched yr 21ain ganrif o Gymru
Categori:Pobl o Gaerdydd
Categori:Pobl addysgwyd yn Ysgol Uwchradd Llanisien
Categori:Seiclwyr benywaidd o Gymru